ดอลล์ร่วง ขณะตลาดจับตาประชุมเฟดสัปดาห์หน้า
ดอลลาร์สหรัฐร่วงลงเมื่อเทียบสกุลเงินยูโรและเยนเมื่อคืนนี้ (23 ก.ค.) เนื่องจากนักลงทุนเทขายทำกำไรหลังจากที่ดอลลาร์ทะยานขึ้นในช่วงที่ผ่านมา ก่อนที่ธนาคารกลางสหรัฐ (FED) จะประชุมกำหนดนโยบายการเงินเพื่อพิจารณาอัตราดอกเบี้ยและภาวะเศรษฐกิจของประเทศในสัปดาห์หน้า
24 ก.ค. 2558

สำนักข่าวอินโฟเควสท์รายงานว่าค่าเงินยูโรแข็งค่าขึ้นเมื่อเทียบดอลลาร์สหรัฐที่ระดับ 1.1002 ดอลลาร์สหรัฐ จาก 1.0908 ดอลลาร์สหรัฐ ขณะที่เงินปอนด์ลดลงที่ 1.5515 ดอลลาร์สหรัฐ จากระดับ 1.5602 ดอลลาร์สหรัฐ
ค่าเงินดอลลาร์สหรัฐปรับตัวลงเทียบกับสกุลเงินเยนที่ 123.81 เยน จาก 124.07 เยน และลดลงเมื่อเทียบกับฟรังก์สวิสที่ระดับ 0.9575 ฟรังก์ จาก 0.9611 ฟรังก์ ขณะที่ค่าเงินดอลลาร์ออสเตรเลียปรับลงเมื่อเทียบกับดอลลาร์สหรัฐที่ระดับ 0.7361 ดอลลาร์สหรัฐ จากระดับ 0.7373 ดอลลาร์
ดอลลาร์สหรัฐอ่อนแรงลง หลังจากที่ในช่วงแรกของการซื้อขายได้รับปัจจัยหนุนจากข้อมูลแรงงานที่แข็งแกร่ง โดยกระทรวงแรงงานสหรัฐเปิดเผยว่า จำนวนผู้ขอรับสวัสดิการว่างงานครั้งแรกในรอบสัปดาห์ซึ่งสิ้นสุดวันที่ 18 ก.ค. ลดลง 26,000 ราย สู่ระดับ 255,000 ราย โดยเป็นระดับต่ำสุดนับตั้งแต่สัปดาห์ของวันที่ 24 พ.ย.2516 แต่ในเวลาต่อมา ดอลลาร์ปรับฐานลงจากแรงขายทำกำไร ขณะที่นักลงทุนจับตาดูการประชุมนโยบายการเงินของเฟดที่จะจัดขึ้นในวันที่ 28-29 ก.ค.นี้ เพื่อประเมินสัญญาณบ่งชี้เกี่ยวกับการปรับขึ้นอัตราดอกเบี้ย
ส่วนสกุลเงินยูโรแข็งค่าขึ้นเมื่อเทียบดอลลาร์สหรัฐ ขานรับการที่รัฐสภากรีซมีมติอนุมัติมาตรการปฏิรูปฉบับที่ 2 เมื่อวานนี้ ซึ่งเกี่ยวข้องกับการปฏิรูปด้านการธนาคารและกระบวนการยุติธรรม ตามข้อตกลงที่นายกรัฐมนตรีอเล็กซิส ซิปราส ทำไว้กับกลุ่มประเทศเจ้าหนี้
สมาชิกรัฐสภาของกรีซให้ความเห็นชอบมาตรการดังกล่าวด้วยคะแนน 230 ต่อ 63 เสียง ขณะที่งดออกเสียง 5 เสียง ซึ่งจะการปูทางสู่การเริ่มเจรจาเพื่อรับเงินช่วยเหลือวงเงิน 8.6 หมื่นล้านยูโรจากเจ้าหนี้ และเพื่อเลี่ยงการผิดนัดชำระหนี้ ตลอดจนลดความเสี่ยงที่กรีซจะต้องพ้นจากการเป็นสมาชิกยูโรโซนล